b"\n_START_ARTICLE_\nTesp\xc3\xadades (filles de Tespi)\n_START_PARAGRAPH_\nTesp\xc3\xadades, segons la mitologia grega, \xc3\xa9s la denominaci\xc3\xb3 conjunta de les cinquanta filles de Tespi._NEWLINE_Mentre H\xc3\xa8racles anava a la cacera del senglar d'Erimant (o, segons altres tradicions, del lle\xc3\xb3 de Citer\xc3\xb3) es va hostatjar a casa del seu pare, el rei Tespi de Be\xc3\xb2cia. Aquest rei volia tenir n\xc3\xa9ts d'un heroi tan important i va anar ficant totes les noies al seu llit. Com que H\xc3\xa8racles tornava cada nit molt cansat de la cacera, no s'adonava que cada vegada hi havia una noia diferent. Algunes tradicions diuen que no va ser en cinquanta nits que es va unir amb elles, sin\xc3\xb3 en set nits, i fins i tot en una de sola. Totes elles van concebre fills d'H\xc3\xa8racles. La gran i la petita van tenir bessonada. La majoria d'aquests fills, per ordre d'H\xc3\xa8racles, van ser condu\xc3\xafts per Iolau a Sardenya, on es van establir com a colons. Dos van tornar a Tebes i set m\xc3\xa9s es van quedar a T\xc3\xa8spies. Una versi\xc3\xb3 deia que els fills de les Tesp\xc3\xadades que s'havien establert a Sardenya, en lloc de morir, s'havien adormit en un son etern, sense patir la corrupci\xc3\xb3 de la tomba o les flames de la foguera."